Predkladacia správa

	Spolupráca vo vodohospodárskych otázkach na hraničných vodách so susednými štátmi sa vykonáva na základe medzištátnej zmluvy a medzivládnych dohôd.

	Spolupráca s Maďarskou republikou sa vykonáva na základe Dohody medzi vládou Československej socialistickej republiky a vládou Maďarskej ľudovej republiky o vodohospodárskych otázkach na hraničných vodách, podpísanej v Budapešti 31.mája 1976. Táto Dohoda bola v rámci sukcesie medzivládnych zmlúv uznaná.

	Spolupráca s Ukrajinou sa vykonáva na základe Dohody medzi vládou Slovenskej republiky a vládou Ukrajiny o vodohospodárskych otázkach na hraničných vodách, podpísanej v Bratislave 14. júna 1994.

	Spolupráca s Poľskou republikou sa vykonáva na základe Dohody medzi vládou Slovenskej republiky a vládou Poľskej republiky o vodnom hospodárstve na hraničných vodách, podpísanej vo Varšave 14. mája 1997.

	Spolupráca s Českou republikou sa vykonáva na základe Dohody medzi vládou Slovenskej republiky a vládou Českej republiky o spolupráci na hraničných vodách, podpísanej v Židlochoviciach 16. decembra 1999.

	Spolupráca s Rakúskou republikou sa vykonáva na základe Zmluvy medzi Československou socialistickou republikou a Rakúskou republikou o úprave vodohospodárskych otázok na hraničných vodách, podpísanej vo Viedni 7. decembra 1967. Táto Zmluva bola v rámci sukcesie medzivládnych zmlúv uznaná.

	V zmysle týchto dohôd a zmluvy sú vytvorené komisie pre hraničné vody, ktoré na každoročnom zasadnutí prerokovávajú všetky otázky vodného hospodárstva na hraničných vodách. Vedúcimi jednotlivých častí komisií sú splnomocnenci vlád, v prípade Poľskej republiky predseda slovenskej a poľskej časti komisie.

	Vláda Slovenskej republiky svojim uznesením číslo 73/2001 vymenovala Ing. Dušana Palka, bývalého generálneho riaditeľa vodohospodárskej sekcie Ministerstva pôdohospodárstva SR za splnomocnenca vlády SR pre vodohospodárske otázky na hraničných vodách s Maďarskou republikou, Ukrajinou, Rakúskou republikou, Českou republikou a za predsedu slovenskej časti Slovensko-poľskej komisie pre hraničné vody.

	V súvislosti s odchodom Ing. Dušana Palka z Ministerstva pôdohospodárstva SR sa navrhuje Ing. Dušana Palka odvolať s funkcie splnomocnenca vlády SR pre vodohospodárske otázky na hraničných vodách s Maďarskou republikou, Ukrajinou, Rakúskou republikou, Českou republikou a z funkcie predsedu slovenskej časti Slovensko-poľskej komisie pre hraničné vody.

	Vláda Slovenskej republiky uznesením č.198/2000 vymenovala Ing. Mariána Supeka, riaditeľa odboru vodných tokov Ministerstva pôdohospodárstva SR za zástupcu splnomocnenca vlády pre vodohospodárske otázky na hraničných vodách s Maďarskou republikou a Ukrajinou.

	Návrh na odvolanie Ing. Mariána Supeka z funkcie zástupcu splnomocnenca vlády SR pre vodohospodárske otázky na hraničných vodách s Maďarskou republikou a Ukrajinou sa predkladá z dôvodu, že sa navrhuje, aby ho vláda Slovenskej republiky vymenovala do funkcie splnomocnenca vlády SR pre vodohospodárske otázky na hraničných vodách resp. predsedu slovenskej časti Slovensko-poľskej komisie pre hraničné vody.

	Výhodou vymenovania jednej osoby do funkcie splnomocnenca vlády, resp. predsedu slovenskej časti Slovensko-poľskej komisie pre hraničné vody je, že problematika hraničných vôd sa rieši koordinovane, čo umožňuje presadzovanie záujmov Slovenskej republiky rovnako so všetkými susednými štátmi v súlade so schválenými koncepciami v oblasti vodného hospodárstva.

	Obdobný postup je zaužívaný aj v hraničných komisiách v gescii Ministerstva vnútra SR, kde riaditeľ odboru ochrany štátnych hraníc je predsedom hraničných komisií so všetkými susednými štátmi.

	Z vyššie uvedených dôvodov navrhujeme vymenovať Ing. Mariána Supeka, riaditeľa odboru vodných tokov vodohospodárskej sekcie Ministerstva pôdohospodárstva SR za splnomocnenca vlády Slovenskej republiky pre vodohospodárske otázky na hraničných vodách s Maďarskou republikou, Ukrajinou, Rakúskou republikou a Českou republikou a za predsedu slovenskej časti Slovensko-poľskej komisie pre hraničné vody.

	Návrh na vymenovanie do funkcie splnomocnenca vlády SR pre vodohospodárske otázky na hraničných vodách je predložený so zreteľom na dodržanie približne rovnakej funkčnej úrovne partnerov.

	Splnomocnencom vlády Maďarskej republiky je Dr. Ing. Béla Hajós, zástupca štátneho tajomníka Ministerstva životného prostredia a vodného hospodárstva.

	Splnomocnencom vlády Ukrajiny je Viktor Maximovič Chorev, predseda štátneho výboru Ukrajiny pre vodné hospodárstvo.

	Vedúcim poľskej časti Slovensko-poľskej komisie pre hraničné vody je inž. Piotr Rutkiewicz, vedúci odboru na Ministerstve životného prostredia.

	Splnomocnencom vlády Českej republiky je Ing. Jaroslav Kinkor, riaditeľ odboru ochrany vôd na Ministerstve životného prostredia ČR.

	Splnomocnencom Rakúskej republiky je Dipl.- Ing. Dr. Leo Grill, vedúci oddelenia na Ministerstve dopravy, inovácie a technológie.
	
	Zmena splnomocnenca vlády SR v uvedenom materiáli nebude mať vplyv na štátny rozpočet ani na zamestnanosť.

	Materiál neprešiel pripomienkovým konaním z dôvodu, že ide o zmeny v rámci Ministerstva pôdohospodárstva SR.